b'\n_START_ARTICLE_\nIan Tyson\n_START_PARAGRAPH_\nIan Tyson (s. 1933\xc2\xa0Victoria,\xc2\xa0Brittil\xc3\xa4inen Kolumbia) on kanadalainen folk- ja countrylaulaja ja -lauluntekij\xc3\xa4, joka tunnetaan parhaiten 1960-luvun alussa kirjoittamastaan, lukemattomia cover-versioita saaneesta kappaleestaan \xe2\x80\x9dFour Strong Winds\xe2\x80\x9d._NEWLINE_Tysonin musiikillisia esikuvia olivat countrylaulajat Bob Nolan ja Roy Acuff. Tyson esiintyi folklaulajana Vancouverissa jo 1950-luvun lopulla ja muutti sitten New Yorkiin, jossa h\xc3\xa4n esiintyi Greenwich Villagen folk-klubeilla yhdess\xc3\xa4 silloisen vaimonsa Sylvia Frickerin kanssa duona nimelt\xc3\xa4 Ian & Sylvia. Vuonna 1961 kirjoitettu \xe2\x80\x9dFour Strong Winds\xe2\x80\x9d ja duon samanniminen albumi nousivat vuonna 1963 myyntilistoille, ja duo p\xc3\xa4\xc3\xa4si esitt\xc3\xa4m\xc3\xa4\xc3\xa4n hitti\xc3\xa4\xc3\xa4n moniin televisio-ohjelmiin._NEWLINE_1970-luvun keskivaiheilla Ian Tyson ja Sylvia Fricker erosivat. Tyson alkoi kasvattaa hevosia Albertan provinssissa sijaitsevalla maatilallaan, mutta my\xc3\xb6s levytti edelleen, tuloksena muun muassa myyntim\xc3\xa4\xc3\xa4r\xc3\xa4ll\xc3\xa4\xc3\xa4n platinalevyn ansainnut Cowboyography (1987). H\xc3\xa4n on saanut Juno-palkinnon vuoden parhaana miespuolisena countrylaulajana sek\xc3\xa4 monia muita kanadalaisia musiikkipalkintoja. Vuonna 2003 h\xc3\xa4net otettiin mukaan Canadian Songwriters Hall of Fameen. Vuonna 2005 Kanadan yleisradioyhti\xc3\xb6 CBC j\xc3\xa4rjesti yleis\xc3\xb6\xc3\xa4\xc3\xa4nestyksen, jossa \xe2\x80\x9dFour Strong Winds\xe2\x80\x9d \xc3\xa4\xc3\xa4nestettiin kaikkien aikojen parhaaksi kanadalaislauluksi.'